Heikin-Ashi คืออะไร
Heikin-Ashi (ไฮ-เค็น-อะ-ชิ) มาจากภาษาญี่ปุ่น แปลรวมกันว่า ‘average bar’ หรือ ‘แท่งเทียนเฉลี่ย’ ไม่ใช่กราฟแท่งเทียนธรรมดา แต่เป็นกราฟที่ถูกปรับด้วยสูตรคำนวณของ Heikin-Ashi เรียบร้อยแล้ว ถ้าเอามาเปรียบเทียบกับกราฟแท่งเทียนแบบปกติก็จะเห็นความแตกต่างอย่างชัดเจน

สิ่งที่ Heikin-Ashi เข้ามาช่วยก็คือ การทำให้กราฟ ‘Smooth’ ขึ้น คำว่า Smooth ในที่นี้คือ การตัดทอน Noise ที่เป็นความผันผวนระยะสั้นต่างๆ โดยการนำราคา open-high-low-close ของแท่งเทียนแบบปกติมาคำนวณใหม่แล้วพล็อตบนกราฟใหม่ ผลลัพธ์ที่ได้คือกราฟที่ดูง่ายขึ้น

ข้อดีของการ Simplify กราฟแบบนี้ ข้อแรกคือเห็นเทรนด์ชัดเจนขึ้น Heikin-Ashi ไม่สนใจการขึ้นลงเล็กๆ ระหว่างวัน หรือแท่งเทียนไม่กี่แท่งที่ขึ้นสวนทางเทรนด์หลัก มันจะเปลี่ยนให้กลายเป็นแท่งสีเขียวไม่ก็สีแดงเหมือนกันหมดเลย ซึ่งก็โยงไปเกี่ยวข้องกับข้อดีข้อที่สอง คือ ทำให้อยู่ในเทรนด์ได้นานขึ้นและไม่รีบขายเร็วเกินไป

ถ้าอ้างอิงจากจิตวิทยาการลงทุน ระหว่างที่ลงทุนจะมีความกลัวหลายแบบเกิดขึ้นในจิตใจ ทั้งกลัวเสียเงิน กลัวตกรถ และอีกความกลัวที่สำคัญก็คือ กลัวเสียเงินที่เกือบจะได้มาแล้ว ภาษาอังกฤษเรียกเป็นสำนวนว่า ‘leaving money on the table’ ความกลัวนี้แหละที่ทำให้นักลงทุนขายหมูมานักต่อนัก พอเริ่มเห็นกำไร ก็จะเริ่มอยากปิดออเดอร์แล้วเก็บเงินออกมา เพราะกลัวว่าจะเสียกำไรส่วนนั้นไป สุดท้ายพอปิดไปก็ต้องทนเจ็บใจเห็นกราฟพุ่งไปต่อ เป็นเรื่องที่เกิดซ้ำแล้วซ้ำอีกในตลาด Heikin-Ashi จะช่วยกำจัด Noise ที่ทำให้จิตใจหวั่นไหวออกไป เห็นเทรนด์ได้ชัดขึ้น อยู่ในเทรนด์นานขึ้น ทำกำไรได้มากขึ้น
ความรู้ทางการเงิน,เทคโนโลยีทางการเงิน & การเงินดิจิทัล